Twee renosters op wildsplaas gestroopEen van die renosterkarkasse wat Saterdag gevind is. Foto: SAPD Twee renosterkarkasse is op ŉ wildsplaas buite Lephalale (Ellisras) in Limpopo gevind. Wildbewaarders het Saterdag op die twee karkasse op die wildsplaas in die Dorset-gebied afgekom, het brig. Motlafela Mojapelo, polisiewoordvoerder, gesê. Die polisie is na die toneel ontbied. Net een van die renosters se horings is verwyder. Volgens Mojapelo het die polisie se eenheid vir bedreigde spesies ŉ soektog begin na die verdagte(s) wat die diere doodgemaak het. Enigiemand met inligting oor die voorval word versoek om ao. Van Heerden by 082 414 2337 of Stop Misdaad by 08600 10111 te bel. Die polisie se ondersoek na die voorval duur voort.